送程給事知越州
作者：余中
朝代：宋

paragraphs: 會稽太守垂金魚，玉杯宴客離京都。
曾騎天馬出沙漠，萬里行冰渡河朔。
歸來却厭承明廬，欲學鴟夷蹈寥廓。
三吳風物故鄉關，人望旌旗何日還。
壺漿勞問有耆老，杖策登臨知舊山。
清江一水分吳越，越山岧嶢更孤絕。
禹穴烟霞翠不收，往往雲中見仙闕。
秋風剡溪生早凉，鑑湖一夜飛清霜。
綵舟繫纜浣紗石，綺筵應得調笙篁。
此時詩興誰能禦，照耀驪珠月宮吐。
祇恐彤庭急詔催，桃源不許長爲主。
都門疏雨柳輕明，送客蕭蕭千馬鳴。
須臾畫鷁東飛去，欻見淮山天外青。